b'\n_START_ARTICLE_\nHatu\xc5\xa1as\n_START_SECTION_\nIstorija\n_START_PARAGRAPH_\nJau \xc5\xa1e\xc5\xa1tame t\xc5\xabkstantmetyje prie\xc5\xa1 m\xc5\xabs\xc5\xb3 er\xc4\x85 \xc5\xa1i\xc5\xb3 apylinki\xc5\xb3 kaln\xc5\xb3 \xc5\xa1laituose gyveno \xc5\xbemon\xc4\x97s. Bronzos am\xc5\xbeiaus pabaigoje \xc4\x8dia apsigyveno hetitai._NEWLINE_Po 2000 m. pr. m. e. pro Hatu\xc5\xa1\xc4\x85 \xc4\x97jo Asirijos pirkli\xc5\xb3 prekybos kelias i\xc5\xa1 A\xc5\xa1\xc5\xabro \xc4\xaf Kane\xc5\xa1\xc4\x85 (Kiultep\xc4\x99), ir Hatu\xc5\xa1as traktuotas kaip viena asir\xc5\xb3 prekybini\xc5\xb3 kolonij\xc5\xb3. Hatu\xc5\xa1e prekybininkai u\xc5\xbe\xc4\x97m\xc4\x97 net ketvirt\xc4\xaf miesto. Prekybos apskaitai buvo naudojamas dantira\xc5\xa1tis. 1700 m. pr. m. e. Pithanos karalius Anitas sugriov\xc4\x97 ir sudegino Hatu\xc5\xa1\xc4\x85._NEWLINE_Hetit\xc5\xb3 valdovas Labarnas II (1650\xe2\x80\x931620 m. pr. m. e.) atstat\xc4\x97 miest\xc4\x85 ir padar\xc4\x97 j\xc4\xaf visos karalyst\xc4\x97s sostine._NEWLINE_Hatu\xc5\xa1o klest\xc4\x97jimo metais miestas u\xc5\xbe\xc4\x97m\xc4\x97 1,8\xc2\xa0km\xc2\xb2 ir sudar\xc4\x97 dvi dalys: vidin\xc4\x97 (senamiestis) ir i\xc5\xa1orin\xc4\x97. Vis\xc4\x85 miest\xc4\x85 supo masyvios akmenin\xc4\x97s sienos. Senamiestis u\xc5\xbe\xc4\x97m\xc4\x97 apie 0,8\xc2\xa0km\xc2\xb2, kuriame buvo dideli administraciniai pastatai bei \xc5\xa1ventyklos. I\xc5\xa1orin\xc4\x97 miesto dalis su \xc4\xafsp\xc5\xabdingais vartais, papuo\xc5\xa1tais li\xc5\xabt\xc5\xb3, sfinks\xc5\xb3 ir kari\xc5\xb3 skulpt\xc5\xabromis, buvo pietin\xc4\x97je miesto dalyje. \xc4\x8cia taip pat buvo keturios \xc5\xa1ventyklos su savo vidiniais kiemais. U\xc5\xbe miesto sienos buvo kapin\xc4\x97s, kuriuose daugiausia palaidoti kremuoti miesto gyventojai. Dabartiniais skai\xc4\x8diavimais Hatu\xc5\xa1e gal\xc4\x97jo gyventi nuo 40 000 iki 50 000 gyventoj\xc5\xb3. Pastatai, kurie buvo pastatyti i\xc5\xa1 med\xc5\xbeio ir dumblo plyt\xc5\xb3 iki m\xc5\xabs\xc5\xb3 laik\xc5\xb3 nei\xc5\xa1liko. Liko tik akmenin\xc4\x97s \xc5\xa1ventykl\xc5\xb3 ir r\xc5\xabm\xc5\xb3 liekanos._NEWLINE_\xc5\xbdlugus hetit\xc5\xb3 imperijai, apie 1200 m. pr. m. e. Hatu\xc5\xa1as buvo sugriautas ir \xc4\x8dia niekas negyveno iki 800 m. pr. m. e., kai regione suklest\xc4\x97jo Frygija.\n_START_SECTION_\nHatu\xc5\xa1o atradimas\n_START_PARAGRAPH_\n1834\xc2\xa0m. liepos 28 d. pranc\xc5\xabz\xc5\xb3 archeologas Karlas Teksieras (pranc. Charles Texier) atrado Hatu\xc5\xa1o miesto griuv\xc4\x97sius, o nuo 1906\xc2\xa0m. Vokietijos orientalistai \xc4\x8dia prad\xc4\x97jo archeologinius kasin\xc4\x97jimus. Dabar \xc4\x8dia kasin\xc4\x97jimo darbus atlieka Vokietijos archeologijos institutas (vok. Deutsches Arch\xc3\xa4ologische Institut)._NEWLINE_Did\xc5\xbeiausias archeologinis atradimas Hatu\xc5\xa1e buvo surastas, dantira\xc5\xa1\xc4\x8diu ant molini\xc5\xb3 plyteli\xc5\xb3 para\xc5\xa1ytas, hetit\xc5\xb3 karali\xc5\xa1kasis archyvas. Archyv\xc4\x85 sudaro: oficiali korespondencija, sutartys, juridinis kodeksas, kulto apeig\xc5\xb3 apra\xc5\xa1ymai, prana\xc5\xa1yst\xc4\x97s ir Artim\xc5\xb3j\xc5\xb3 Ryt\xc5\xb3 literat\xc5\xabra. Ypa\xc4\x8d svarbi yra 1258 m. pr. m. e. hetit\xc5\xb3 karaliaus Hatu\xc5\xa1ilio III ir Egipto faraono Ramzio II pasira\xc5\xa1yta Kade\xc5\xa1o taikos sutartis. \xc5\xa0i sutartis dabar eksponuojama Stambulo Archeologijos muziejuje. Padidinta Kade\xc5\xa1o sutarties molin\xc4\x97 kopija kabo Jungtini\xc5\xb3 Taut\xc5\xb3 Organizacijoje, kuri atspindinti pa\xc4\x8di\xc4\x85 seniausi\xc4\x85 istorikams \xc5\xbeinom\xc4\x85 pasaulio sutart\xc4\xaf. Visas Hatu\xc5\xa1o archyvas, kuri sudaro apie 30 000 molini\xc5\xb3 plyteli\xc5\xb3 para\xc5\xa1yt\xc5\xb3 hetit\xc5\xb3 kalba, yra saugomas Ankaros ir Stambulo archeologijos muziejuose.'